Ontvoerde Nigeriese meisies tussen 11 en 19 j. - Internasionaal - Republikein
Tuesday, March 26th, 20:34:16
Ontvoerde Nigeriese meisies tussen 11 en 19 j.
02 March 2018 | Internasionaal
Die Nigeriese regering het die name van die 110 vermiste meisies bekend gemaak wat verlede week by 'n skool in Dapchi ontvoer is.
CNN berig dat vegvliegtuie en helikopters ontplooi is om na die meisies te soek.
Daar is 'n sterk vermoede dat Boko Haram, 'n Islamitiese militantegroep, die Government Girls Science and Technical College aangeval het.
News24 berig die Nigeriese regering het Dinsdag ook bevestig dat hy 'n komitee saamgestel het om vas te stel hoe Boko Haram dit reggekry het om 110 meisies van die skool te ontvoer.
Luidens die lys name wat deur owerhede bekend gemaak is, is die vermiste meisies tussen die ouderdom van 11 en 19 jaar oud.
Die skool is 275 kilometer van Chibok, waar Boko Haram in 2014 byna 300 meisies by 'n skool ontvoer het. - Netwerk24